Tronke, howe vol ná besige naweek in GautengDie polisie het die afgelope naweek sowat 1 470 mense in hegtenis geneem.(Argieffoto ter illustrasie) Gautengse landdroshowe het ’n besige paar dae op hande nadat die polisie die afgelope naweek 1 470 verdagtes vir verskeie misdrywe aangekeer het. Volgens kapt. Kay Makhubele, polisiewoordvoerder, is 12 onwettige mynwerkers in Krugersdorp aan die Wes-Rand in hegtenis geneem nadat ’n skietery met polisiebeamptes uitgebreek het. “Die verdagtes het eers op mekaar geskiet en toe op polisielede losgebrand, wat in reaksie daarop teruggevuur het. Een verdagte is tydens die skietery gewond en onder polisiebewaking na ’n hospitaal geneem. “Die ander verdagtes het hulle aan die polisie oorgegee.” Volgens Makhubele het die polisie twee ongelisensieerde vuurwapens gevind. Benewens die onwettige mynwerkers is 350 verdagtes vir verskeie ander beweerde misdrywe in dié omgewing vasgetrek. “Meer as 350 verdagtes is aan die Wes-Rand en Sedibeng in hegtenis geneem, onder meer vir poging tot moord, die onwettige besit van vuurwapens, dwelmhandel, aanranding en dronkbestuur,” sê Makhubele. Verder is 447 verdagtes tydens geïntegreerde operasies en klopjagte in die Ekurhuleni-metro op soortgelyke aanklagte in hegtenis geneem. “In ’n operasie onder leiding van Faith Mazibuko, LUR vir gemeenskapsveiligheid, is 44 verdagtes Saterdag in Alexandra vasgetrek, onder meer vir die besit van vermoedelik gesteelde eiendom en dwelmverwante klagte. “Altesame 186 verdagtes is in die Johannesburg-omgewing vasgetrek.” In die Tshwane-gebied het die polisie op 496 verdagtes toegeslaan. Aanklagte teen die vermeende oortreders sluit in opsetlike saakbeskadiging, motordiefstal, kaping, bedrog, ontvoering en poging tot moord. “Die verdagtes sal vandeesweek in die onderskeie landdroshowe verskyn.”